14 staatshospitale in Gauteng wys gereeld ambulanse weg | Netwerk24
Deur Marthinus Koekemoer 04 Desember 2019 05:00
By 14 staatshospitale in Gauteng word ambulanse met noodgevalpasiënte gereeld weggewys. Hierdie inligting is vervat in ’n voorlegging wat die Gautengse noodgevalbestuursdiens onlangs aan die gesondheidskomitee van die Gautengse wetgewer gemaak het.
Van Januarie tot Oktober vanjaar is 5 347 ambulanse na hospitale wat verder geleë is, weggewys, wat dikwels daartoe lei dat die pasiënt ’n paar uur langer moet wag om noodsaaklike behandeling te kry.
Die Thelle Mogoerane-hospitaal in Vosloorus stuur gemiddeld amper elke dag ’n ambulans na ’n ander hospitaal wat tot ’n vertraging van tot vier uur van die pasiënt se behandeling lei.
Die ander 13 hospitale waar daar oor die afgelope drie maande 15 of meer ambulanse weggewys is, is die Chris Hani Baragwanath-, Jubilee-, Charlotte Ma­xeke-, Dr. George Mukhari-, Verre Oos-Rand-, Steve Biko-, Leratong-, Tembisa-, Sebokeng-, Helen Joseph-, Kalafong-, Bheki Mlangeni-hospitaal en die Tambo-gedenkhospitaal.
In Oktober is 585 pasiënte by Gautengse staatshospitale na ander hospitale verwys. Hierby ingesluit was 245 prioriteitspasiënte, 175 swanger vroue en 131 volwasse hoësorgpasiënte.
Die gesondheidsdiens in hospitale is haglik en as die regering dink ’n kitsplan kan probleme oplos, moet hulle weer dink.
Volgens Jack Bloom, DA- woordvoerder vir gesondheid in Gauteng, veroorsaak die situasie net nog meer probleme vir staatshospitale wat reeds onder geweldige druk verkeer.
“Met ambulanse wat van een hospitaal na die volgende verwys word, is daar minder ambulanse beskikbaar om noodgevalpasiënte te help,” sê hy. “Pasiënte wat sommer op die vloer van noodgevalsale in staatshospitale lê, is al ’n alledaagse verskynsel.”
Bloom maak melding van ’n geval wat in die voorlegging genoem is van ’n persoon wat op 28 Mei 2017 aan ’n meswond beswyk het ná vyf hospitale nie tóé pasiënte met meswonde aanvaar het nie. Die naaste staatshospitaal was net 15 km weg. ’n Helikopter moes uiteindelik ingeroep word, maar het eers omstreeks twee en ’n half uur ná die eerste oproep geland en die pasiënt is net meer as tien minute later dood.
Amanda de Lange, VF Plus-LPW, die situasie in staatshospitale is uiters kommerwekkend.
“Die gesondheidsdiens in hospitale is haglik en as die regering dink ’n kitsplan kan probleme oplos, moet hulle weer dink.
“Hul nuwe voorstel, die nasionale gesondheidsversekering (NGV), is nie ’n oplossing nie. Die NGV gaan nie veroorsaak dat pasiënte beter behandeling kry, meer dokters in hospitale aangestel word en genoeg medisyne en toerusting aangekoop word nie.”
Die Gautengse departement van gesondheid het nog nie teen druktyd kommentaar gelewer nie.
Meer oor: Gauteng | Ambulanse | Staatshospitale